b'\n_START_ARTICLE_\nVaso Butozan\n_START_SECTION_\n\xc5\xbdivljenjepis\n_START_PARAGRAPH_\nOsnovno in srednjo \xc5\xa1olo je kon\xc4\x8dal v Pan\xc4\x8devu. Leta 1931 je doktoriral na zagreb\xc5\xa1ki Veterinarski fakulteti, kjer se je zaposlil sprva kot asistent; pozneje je postal redni profesor._NEWLINE_Leta 1939 je postal \xc4\x8dlan KPJ. V NOVJ je sodeloval vse od ustanovitve. Sprva je bil politi\xc4\x8dni komisar 3. kraji\xc5\xa1kega odreda, nato pa je bil sanitetni referent Operativnega \xc5\xa1taba NOP in DV za Bosansko krajino ter 1. bosanskega korpusa, na\xc4\x8delnik Oddelka za kmetijstvo, veterinarstvo pri ZAVNO BiH. Od leta 1943 je bil \xc4\x8dlan Oblastnega NOO za Bosansko krajino, pozneje pa \xc4\x8dlan Predsedni\xc5\xa1tva ZAVNO BiH in AVNOJ ter CK SK BiH._NEWLINE_Po vojni je nadaljeval z delom tako na znanstvenem kot politi\xc4\x8dnem podro\xc4\x8dju. Leta 1949 je postal prvi rektor Univerze v Sarajevu ter prvi predsednik Akademije znanosti in umetnosti Bosne in Hercegovine. 7. februarja 1967 je postal dopisni \xc4\x8dlan Slovenske akademije znanosti in umetnosti; bil je tudi redni \xc4\x8dlan Akademije znanosti v New Yorku, \xc4\x8dlan Stalne komisije Svetovne veterinarske zveze in redni \xc4\x8dlan Svetovne organizacije za zdravje \xc5\xbeivali. Na politi\xc4\x8dnem podro\xc4\x8dju je bil sprva asistent ministra za kmetijstvo, nato minister za kmetijstvo ter na koncu minister za znanost in kulturo._NEWLINE_Danes se po njem imenuje tudi Veterinarski in\xc5\xa1titut Republike srbske.'